Viktor Axelsen jirbaħ id-deheb fil-badminton tas-singles tal-irġiel Id-Daniż Viktor Axelsen rebaħ id-deheb fil-badminton tas-singles tal-irġiel, u ċaħad it-tieni titlu kosnekuttiv għaċ-champion Olimpiku renjanti, iċ-Ċiniż Chen Long, b'mod konvinċenti meta għelbu bl-iskor ta' 2-0. Axelsen, li rebaħ il-bronż fil-Logħob ta' Rio tal-2016, kien aggressiv mill-bidu, u rebaħ l-ewwel logħba 21-15, u mbagħad għeleb lil Chen fit-tieni waħda 21-12. Iż-żewġ players kellhom smashes ta' preċiżjoni kif ukoll xuttijiet delikati. Chen kien ilu jipprova jsir it-tieni player tal-badminton Ċiniż li jirbaħ żewġ edizzjonijiet tal-Olimpjadi kosnekuttivi. Lin Dan rebaħ il-Logħob ta' Beijing tal-2008 u l-2012 f'Londra. Aktar kmieni matul il-jum tat-Tnejn, l-Indoneżjan Anthony Sinisuka Ginting rebaħ il-midalja tal-bronż, u temm il-mixja sorprendenti ta' Kevin Cordon tal-Gwatemala, li mhix meqjusa bħala potenza tradizzjonali fil-badminton.